Argaz yufrar di kulec, azal-is d unnig sdat n tmeṭṭut, acku netta ad irefden isem n twacult, itekki deg tejmaɛt deg yal tamsalt, ma yella umennuɣ netta i d-amzewaru, tigi akk timetti tga-asent leḥṣab, d wazal. Asmi ad tlal teqcict ɣer twacult, iɣelli-d fell-asen leḥzen ad as- tenniḍ d lmut neɣ d tawaɣit i d-asen yeḍran, deg tmurt n leqbayel qqaren ula d leḥyuḍ ḥeznen, kullec d asemmaḍ. Tameṭṭut-nni tettwaɛzel deg uxxam-is, acku tesɛa-d taqcict. Llant tlawin berrunt imi d teqcicin i d-seɛɛunt ad as-tenniḍ deg ufus-nsent, mačči deg ufus n Rebbi, d aɣen mi timɣur ttimɣuren iɣilifen-is, ttagaden ad tawi ayen n diri i twacult-is.